ПРОТОКОЛ №4

ЗА АТОМНАТА ЕЛЕКТРОЦЕНТРАЛА ИГНАЛИНА В ЛИТВА

ВИСОКОДОГОВАРЯЩИТЕ СТРАНИ,

КАТО ДЕКЛАРИРАТ готовността на Съюза да продължи да предоставя адекватно допълнително подпомагане от Общността на усилията на Литва за извеждане от експлоатация и след присъединяването на Литва към Европейския съюз за периода до 2006 г. и след това, и като отбелязва, че Литва, като отчита този израз на солидарност на Съюза, се е ангажирала да спре блок 1 на Атомната електроцентрала Игналина преди 2005 г. и блок 2 до 2009 г.,

КАТО ПРИЗНАВА, че извеждането от експлоатация на Атомната електроцентрала Игналина с два ядрени реактора 1500 МW тип RBMK, наследени от бившия Съветски съюз е от безпрецедентен характер и представлява изключително финансово бреме за Литва, което не е съизмеримо с размера и икономическата сила на страната и че това извеждане от експлоатация ще продължи извън настоящата финансова перспектива на Общността,

КАТО ОТБЕЛЯЗВА необходимостта от приемането на разпоредби относно допълнителното подпомагане на Общността за решаването на последиците от спирането и извеждането от експлоатация на Атомната електроцентрала Игналия,

КАТО ОТБЕЛЯЗВА, че при използването на помощта на Общността Литва ще обърне необходимото внимание на нуждите на регионите, които са засегнати в най-висока степен от спирането на Атомната електрическа централа Игналина,

КАТО ДЕКЛАРИРА, че определени мерки, които ще се подпомогнат посредством обществена помощ, ще се считат за съвместими с вътрешния пазар, такива като извеждането от експлоатация на Атомната електрическа централа Игналина, и осъвременяването на опазването на околната среда в съответствие с достиженията на правото на и модернизацията на мощностите за конвенционално производство на електроенергия, които са необходими за заместването на двата ядрени реактора в Атомната електрическа централа Игналина след тяхното спиране,

СЕ СПОРАЗУМЯХА ЗА СЛЕДНОТО:

ЧЛЕН 1

Като признава готовността на Съюза да предостави адекватно допълнително подпомагане от страна на Общността на усилията на Литва да изведе от експлоатация Атомната електроцентрала Игналина и като подчертава този израз на солидарност, Литва се ангажира със спирането на блок 1 на Атомната електроцентрала Игналина преди 2005 г. и блок 2 от тази централа до 31 декември 2009 г. най-късно, и с последващото извеждане от експлоатация на тези блокове.

ЧЛЕН 2

1. През периода 2004-2006 г., Общността предоставя на Литва допълнително финансово подпомагане в подкрепа на усилията за извеждане от експлоатация и за посрещане на последиците от спирането и извеждането от експлоатация на Атомната електроцентрала Игналина (по-нататък "програмата Игналина").

2. Мерките, които се приемат по силата на програма Игналина се определят и изпълняват в съответствие с разпоредбите, предвидени в Регламент (ЕИО) №3906/89 на Съвета от 18 декември 1989 г. за икономическата помощ за определени страни от Централна и източна Европа [1], с последните му изменения от Регламент (ЕО) №2500/2001 [2].

3. Програмата Игналина, inter аliа, обхваща: мерки за подпомагане на извеждането от експлоатация на Атомната електроцентрала Игналина; мерки за привеждане в съответствие с достиженията на правото в областта на околната среда и мерки за модернизиране на конвенционалния производствен капацитет, който ще замени производствената мощност на двата реактора на Атомната електроцентрала Игналина; и други мерки, които произтичат от решението за спиране и извеждане от експлоатация на тази централа и които допринасят за необходимото преструктуриране, подобряване на околната среда и модернизирането в областта на производството, преноса и разпределението на енергия в Литва, както и за увеличаването на сигурността на енергийните доставки и подобряването на енергийната ефективност в Литва.

4. Програмата Игналина включва мерки за подпомагане на персонала на централата в поддържането на висока оперативна сигурност в Атомната електроцентрала Игналина в периодите преди спирането и по време на извеждането от експлоатация на въпросните реактори.

5. За периода 2004-2006 г. програмата Игналина ще възлезе на 285 милиона евро във вид на бюджетни ангажименти, отпускани на равни годишни траншове.

6. Приносът по програма Игналина може, за определени мерки, да възлезе на 100% от общия разход. Трябва да се положат всички усилия за продължаването на практиката на съфинансиране, създадена по силата на предприсъединителното подпомагане на усилията на Литва за извеждане от експлоатация, както и за привличане на съфинансиране от други източници, когато е подходящо.

7. Помощта по програма Игналина, или части от нея, може да се предоставя като вноска в Международния фонд за подпомагане на извеждането от експлоатация на АЕЦ Игналина, управляван от Европейската банка за възстановяване и развитие.

8. Публичната помощ от национални, общностни и международни източници:

- за привеждане в съответствие с достиженията на правото в областта на околната среда и мерките за модернизиране на литовската топлоелектрическа централа в Електренай като ключов заместител на производствените мощности на двата ядрени реактора на Атомната електроцентрала Игналина; и

- за извеждането от експлоатация на Атомната електроцентрала Игналина

е съвместима с вътрешния пазар, както е определен в Договора за ЕО.

9. Публичната помощ от национални, общностни и международни източници за подпомагане на усилията на Литва по предприемане на мерки за преодоляване на последиците от спирането и извеждането от експлоатация на Атомната електроцентрала Игналина може, за всеки случай по отделно, да се счита за съвместима – по силата на Договора за ЕО – с вътрешния пазар, в частност публичната помощ, предвидена за повишаване сигурността на енергийните доставки.

ЧЛЕН 3

1. Като признава, че извеждането от експлоатация на Атомната електроцентрала Игналина има дългосрочен характер и представлява за Литва изключително финансово бреме, което е несъизмеримо с нейния размер и икономически потенциал, Съюзът, солидарен с Литва, предоставя адекватна допълнителна помощ от Общността за усилието за извеждане от експлоатация след 2006 г.

2. За тази цел програма Игналина ще бъде продължена без прекъсване и ще обхване периода след 2006 г. Разпоредбите за изпълнение на удължената програма се приемат в съответствие с процедурата, предвидена в член 56 от Акта за присъединяване и влизат в сила, най-късно, до датата на изтичането на настоящата финансова перспектива.

3. Програмата Игналина, както е удължена в съответствие с разпоредбите на член 3, параграф 2 от този протокол, се основава на същите елементи и принципи, както са описани в член 2 от този протокол.

4. За периода на следващите финансови перспективи, общият среден размер на предвидените суми за удължената програма Игналина ще бъде подходящо определен. Програмирането на тези средства ще се основава на действителните нужди от плащания и капацитет за усвояване.

ЧЛЕН 4

Без да се нарушават разпоредбите на член 1, общата защитна клауза по смисъла на член 37 от Акта за присъединяване се прилага до 31 декември 2012 г., ако се наруши снабдяването с енергия в Литва.

[1] OВ L 375, 23.12.1989 г., стр. 11.

[2] OВ L 342, 27.12.2001 г., стр. 1.

--------------------------------------------------